หอการค้าเชื่อกนง.คงดอกเบี้ยไว้ที่2.75%
หอการค้าไทยมองหากลดดอกเบี้ย 0.25% ช่วยกระตุ้นเศรษฐกิจและดูแลเงินบาทได้ แต่คาดกนง.จะคงดอกเบี้ยไว้ 2.75%
24 พ.ค. 2556

หอการค้าไทยมองหากลดดอกเบี้ย 0.25% ช่วยกระตุ้นเศรษฐกิจและดูแลเงินบาทได้ แต่คาดกนง.จะคงดอกเบี้ยไว้ 2.75%
นายธนวรรธน์ พลวิชัย ผู้อำนวยการศูนย์พยากรณ์เศรษฐกิจและธุรกิจ มหาวิทยาลัยหอการค้าไทย เปิดเผยว่า ในการประชุมคณะกรรมการนโยบายการเงิน (กนง.) ในวันที่ 29 พฤษภาคมนี้ คาดว่า กนง. น่าจะคงอัตราดอกเบี้ยไว้ที่ 2.75% เพราะแม้ว่าอัตราการขยายตัวเศรษฐกิจไตรมาสแรกปีนี้ ที่สำนักงานคณะกรรมการพัฒนาการเศรษฐกิจและสังคมแห่งชาติ (สศช.) ประกาศว่าขยายตัวเพียง 5.3% ต่ำกว่าที่คาดการณ์ไว้ที่ 6-7% แต่ถือว่าเป็นอัตราการขยายตัวที่ใช้ได้ไม่ได้ต่ำจนเกินไป  ดังนั้นจึงมองว่า กนง. จะเก็บนโยบายอัตราดอกเบี้ยนโยบายไว้ใช้ในภาวะที่เศรษฐกิจชะลอตัวลงมากกว่านี้ และดอกเบี้ยนโยบายที่ 2.75% ยังต่ำกว่าอัตราเงินเฟ้อซึ่งอยู่ที่ 3%
นอกจากนี้ หาก กนง. ลดอัตราดอกเบี้ยนโยบายลง จะทำให้ดอกเบี้ยที่แท้จริงติดลบมากขึ้น ซึ่งเป็นการไม่สนับสนุนการออมในประเทศ ทำให้ผู้มีเงินออมนำเงินไปลงทุนในสินทรัพย์เสี่ยง เช่น หุ้น และ อสังหาริมทรัพย์ ที่กำลังมีสัญญาณฟองสบู่ รวมทั้งขณะนี้ค่าเงินบาทเริ่มอ่อนค่าลงมาอยู่ที่ระดับ 29.50 บาทต่อเหรียญสหรัฐ ซึ่งดีขึ้นกว่าในช่วงเดือนเมษายนที่แข็งค่ามาถึงระดับ 28.50 บาทต่อเหรียญสหรัฐ ดังนั้นแรงกดดันที่จะให้ กนง. ลดอัตราดอกเบี้ยเพื่อชะลอการแข็งค่าของเงินบาทก็น้อยลง
อย่างไรก็ตาม หาก กนง. ตัดสินใจลดดอกเบี้ยนโยบายลงประมาณ 0.25% ก็สามารถทำได้ เพื่อกระตุ้นเศรษฐกิจให้ฟื้นชัดเจนขึ้น และเป็นการดูแลให้ค่าเงินบาทอ่อนค่าอย่างต่อเนื่อง เพื่อสนับสนุนการส่งออก